**II Ħadd tal-Għid**

***(Sena B)***

**Lectio Divina**

**Ġw 20, 19-31**

**Dak in-nhar fil-għaxija, fl-ewwel jum tal-ġimgħa…**

‘Dak in-nhar’ jirreferi għal dak li nsibu fi Ġw 20,1-18 u li huwa indikat bħala l-ewwel jum tal-ġimgħa jew l-ewwel jum wara is-Sibt. San Ġwann jinsisti li «dak is-Sibt kien jum solenni għalihom» (Ġw 19,31), l-erbgħatx ta’ Nisan/Abib (Dt.16,1ss) kien se jaħbat fil-Jum tas-Sibt. Hawn issir bidla kbira: il-jum solenni għan-nisrani huwa t-tmien jum, il-jum tal-qawmien tal-Mulej, il-Jum tal-Mulej – ‘Dies Domini’ (Ap 1,10), il-jum li fih il-komunita’ tiċċelebra l-ewkaristija.

**…meta d-dixxipli kienu flimkien imbeżżgħa mill-Lhud, bil-bibien magħluqa,**

Ħafna huma dawk li jibżgħu mill-Lhud u għalhekk jastjenu milli jgħixu bil-miftuħ il-fidi tagħhom (Ġw 3, 2; 19,38). Il-biża’ mill-Lhud jidher evidenti fil-fejqan tal-imwieled agħma (Ġw 9,18-33. 34): il-ġenituri jibżgħu jagħrfu l-verita’ iżda dak li kien agħma ma jibżgħax jistqarr il-verita’ minkejja l-prezz li kellu jħallas, li jiġi mkeċċi mis-Sinagoga.

Iżda l-biża’ tad-dixxipli ma jikkonsistix f’dan biss. Il-biża’ tad-dixxipli jixbaħ lill-biża’ tal-ewwel bnedmin: «Smajt ħossok fil-ġnien u bżajt għax jien għeri, u nħbejt» (Ġen3,10). Huwa l-biża, dalma, dieqa li jinsab fih min jitbiegħed minn Alla (Mk 14,27. 50-52), min jitlef l-identita’/dinjita’ tiegħu.

**ġie Ġesu’ u qagħad f’nofshom; u qalilhom: «Is-sliem għalikom!».**

Quddiem il-qawmien ta’ Ġesu’ ma hemm ebda limitu; ir-rebħa tiegħu fuq il-qawwiet tal-ħażen, fuq il-biża’, fuq il-ħtija hija sħiħa. Hekk iseħħ dak li wiegħed lill-istess dixxipli fl-aħħar ċena (Ġw 14,27, Ġw 16,16) li jerġgħu jarawh u li jagħtihom il-paċi tiegħu, dik il-paċi messjanika, li teħles mill-biża’ tad-dnub u tal-mewt u tħabbeb lill-bniedem ma’ Alla. Il-paċi li jagħti ‘l Kristu Rxoxt hija don li Alla joffri lill-bniedem.

**Kif qal hekk, uriehom idejh u ġenbu…**

F’Isaija, Alla juri l-imħabba tiegħu lejn il-bniedem, li ma hu ser jinsieh qatt, tant li jistqarr li ismu huwa mnaqqax fuq il-keffa ta’ idejh (Is 49,14-16). Bid-dnub il-bniedem jipprova jħassar din il-kitba billi jinfed l-idejn tal-ħallieq tiegħu. Pero b’dan il-mod ġie msammar mas-salib d-dnub tal-bniedem (Kol 2,14). Dawn il-feriti jsiru s-sinjal tal-imħabba ta’ Alla lejn il-bniedem li ma jinsieh qatt. Il-ferti tal-imħabba isir l-identita’ tal-Kristu Rxoxt li jibqa’ immarkat bihom fl-eternita’, il-ħaruf li huwa fuq it-tron, «bħal li kieku kien maqtul»(Ap 5,6). Il-paċi ta’ Kristu hija frott din l-imħabba ta’ Alla.

**Id-dixxipli ferħu meta raw lill-Mulej.**

Huwa l-ferħ tal-ikla tat-tieġ tal-ħaruf (Is 25,8-9), il-ferħ mhux li tagħti d-dinja iżda dak veru li jagħti ‘l Kristu, li Ġesu’ kien ħabbar fid-diskors tiegħu fl-aħħar ċena, il-ferħ ta’ dawk li jibqgħu maqgħudin miegħu, fi imħabbtu (Ġw 15, 11), ferħ li ħadd ma hu se joħodulhom (Ġw 16,20. 22). Huwa il-ferħ tipiku tal-komunita’ li tgħix fi żmien ta’ wara l-qamien ta’ Kristu (Lq 24,39-41; Mt 28,8; Mt 5,3-12; Atti 2,46).

**Mbagħad Ġesu tenna jgħidilhom: «Is-sliem għalikom! Kif il-Missier bagħat lili, hekk jien nibgħat lillkom.»**

Ġesu’ huwa l-Mibgħut (Ġw 9,7) li juri ‘l Missier (Ġw 12,4-50; 14,6-14). Issa, wara l-esperjenza tal-mewt u l-qawmien, wara li d-dixxipli għarfu l-glorja tal-Missier fl-Iben, Ġesu’ jafdalhom l-istess missjoni tiegħu (Lq 4,18-19) biex l-bniedem jikseb il-ħelsien tal-ulied Alla, fl-imħabba (Gal 5,13; Rum 8,1-3.14-17).

**Kif qal hekk, nefaħ fuqhom u qalilhom: «Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma».**

Fil-bidu… kien jittajjar l-ispitu ta’ Alla (Ġen 1,2) u l-bniedem sar ħlieqa ħajja bin-nifs li Alla nefaħ fi mnifsejh (Ġen 2,7). Fuq is-salib Kristu jonfoħ l-ispirtu tiegħu fuq id-dinja (Ġw 19,30) u issa jagħti l-Ispritu tiegħu lil Appostli. Dan huwa l-Jum Solenni, il-Jum tal-ħolqien ġdid (Atti 2,17-21). Il-maħfra tad-dnubiet, il-ħelsien mill-jasar fl-imħabba u l-adozzjoni tal-ulied t’Alla, huma l-karatteristiċi ta’ dan il-ħolqien ġdid fi Kristu, tal-missjoni tad-dixxiplu.

**Tumas, wieħed mit-Tnax, jgħidulu t-Tewmi, ma kienx maggħhom meta ġie Ġesu’. Għalhekk id-dixxipli l-oħra qalulu: «Rajna l-Mulej». Iżda hu qalilhom: «Jekk ma narax f’idejh il-marka ta’ l-imsiemer u ma nqiegħedx sebgħi fuq il-marka ta’ l-imsiemer u idi fuq ġenbu, jien ma nemminx».**

Tumas jidher bħala d-dixxiplu mimli ħeġġa li jistieden lill-sħabu biex imorru ma’ Ġesu’ fil-Lhudija biex imutu miegħu (Ġw 11,16). Fl-aħħar ċena jistqasi lil Ġesu’ jurihom it-triq (Ġw. 14,5). Il-ħafna ħeġġa inizjali tinbidel f’dubbju, qtiegħ il-qalb, biża’, dlam u l-ħtieġa li jara biex jemmen. Il-bogħod mill-komunita’ u l-fatt li ma jagħmilx esperjenza personali ta’ Kristu rxoxt, iżommu lil Tumas milli jemmen.

**«Ġib sebgħek hawn u ara jdejja, u ressaq idek u qegħedha fuq ġenbi: tkunx bniedem bla fidi, iżda emmen».**

Ġesu’ jidħol fi djalogu ma’ Tumas billi juża l-istess kliem tiegħu. Ġesu’ jifhem id-dubji ta’ Tumas u jipprova jgħinu biex jasal għal fidi sħiħa. Infatti ma jagħmillu l-ebda twissija: jaf li Tumas iħobbu u għalhekk juri kompassjoni għaliex għadu ma għamilx esperjenza tal-paċi li jagħti Hu.

**Wieġeb Tumas u qallu: «Mulej tiegħi u Alla tiegħi!» Qallu Ġesu’: «Emminti għax rajtni! Henjin dawk li ma rawx u emmnu».**

Hija l-istqarrija ta’ fidi fi Kristu Rxoxt u fid-divinita’ tiegħu. Fl-Antik Testment iż-żewġ kelmiet jikkorrispondu għal kliem ‘Jahweh’ u ‘Elohim’. Hija l-istqarrija ta’ fidi li lkoll kemm aħna msejħin nistqarru, aħna li xi ftit nixbħu lil Tumas, it-tewmi (1Pt 1,7-9; 1Ġw 1,1-4).

**Punti tar-Riflessjoni personali u t-talb:**

* Il-Jum tal-Ħadd qiegħed ikun żmien ta’ memorja tal-qawmien ta’ Kristu u komunjoni ħajja ma’ Kristu Rxoxt, b’mod speċjali fl-Ewkaristija?
* X’inhuma l-biżgħat tiegħi li jaħkmu lil qalbi u jżommuni magħluq fija innifsi? Inħalli lil Kristu jirbaħ il-biża’ tiegħi.
* Id-disponibilita’ interjuri għall-missjoni tiġi minn fidi u esperjenza personali tal-misteru ta’ Kristu Rxoxt! Naħseb ftit dwar id-disponibilita’ tiegħi li naċċetta il-‘mandat’ tiegħu u nagħti ħajti għas-saltna tiegħu?

**Kontemplazzjoni**:

* Nikkontempla lilli nnifsi niltaqa’ ma’ Kristu Rxoxt, li jagħtini l-Paċi tiegħu, qalbi tfur bil-ferħ u jsawwab fuqi l-Ispirtu Qaddis tiegħu.

**Orazjoni**:

* Nagħmel tiegħi l-istqarrija ta’ fidi ta’ Tumas: «Mulej tiegħi u Alla tiegħi».